
Godkjenning av endring i studieplan for dokumentasjonsvitenskap, bachelor- og mastergrad fra høsten 2006. 

Innledning

Det humanistiske fakultet søker i brev datert 04.01.2006 om godkjenning av endringer i studieplan for Bachelor- og mastergradsprogram i dokumentasjonsvitenskap med virkning fra høsten 2006 (vedlegg 1). I henhold til Forskrift for studier ved Universitetet i Tromsø § 5 er det universitetsstyret som oppretter og nedlegger studieprogrammer og studieretninger i studieprogrammene. Avdelingene kan vedta mindre endringer i studieprogrammer som de forvalter. Når det gjelder endring i studieplaner for bachelor- og mastergradsprogram i dokumentasjonsvitenskap, omfatter dette både opprettelse av nye og nedleggelse av nåværende studieretninger. På denne bakgrunn har universitetsdirektøren vurdert endringene som så omfattende at saken må legges fram for universitetsstyret.


Fakultetsstyret ved Det humanistiske fakultet godkjente den 25.01.06 endringer i studieplan for bachelor- og mastergrad i dokumentasjonsvitenskap (vedlegg 2). En arbeidsgruppe bestående av førsteamanuensis Andreas Vårheim, professor Niels Windfeld Lund, instituttleder Ole Karlsen og direktør Helge Salvesen ved Universitetsbiblioteket har utarbeidet endringsforslagene. 

Endringene som det søkes godkjenning for, kan skisseres i følgende tre punkter:

· En omlegging av bachelorgraden fra tre studieretninger til kun en fordypning. 

· Mastergradsprogrammets to studieretninger legges ned og erstattes av to nye studieretninger. 

· Den ettårige bibliotekutdanningen, som i den nåværende studieplanen er fordypning i en av studieretningene i bachelorgraden, er videreutviklet og blir en studieretning innenfor mastergraden. 

Bakgrunn for studieplanendringene er ønske om å tilpasse studiet i tråd med endringer i fagfeltet nasjonalt og internasjonalt. Man ønsker at studiet skal være best mulig i samsvar med de kompetansekrav og med den kompetanse​utvikling som i dag er på ABM-feltet (arkiv, bibliotek og museum). Det sies i brevet fra Det humanistiske fakultet at ut fra politiske målsettinger skal ABM-institusjonene i tiden framover tildeles et bredere virksomhetsfelt. Det er på denne bakgrunn et økt behov for å styrke den forsknings​baserte utdanninga, slik at den i tillegg til å kvalifisere for arbeid innenfor dokumentforvaltning, kvalifiserer for forskerutdanning på lik linje med andre fag/forskningsfelt innenfor faget dokumentasjonsvitenskap.  

Endringer i studieplan for bachelorgrad i dokumentasjonsvitenskap

I søknaden fra Det humanistiske fakultet foreslås det at de tre studieretningene dokumentasjonsvitenskap, dokumentutvikling og dokumentinstitusjon: bibliotek legges ned og erstattes av et helhetlig program. Endringene i bachelorgraden medfører at elleve eksisterende emner legges ned, ett nytt emne opprettes og fire emner beholdes. De tre nåværende studieretningene, inkludert årsstudiet i bibliotekkunnskap må likevel opprettholdes ut programperioden for kullene som ble tatt opp på studieprogrammet høsten 2004 og 2005, det vil si til og med våren 2008. 

Endringer i studieplan for mastergrad i dokumentasjonsvitenskap

Nåværende mastergrad består av to studieretninger, dokumentinstitusjon og dokumentutvikling. Disse foreslås lagt ned fra og med høsten 2007. Følgende studieretninger på masternivå foreslås opprettet fra og med høsten 2006.

· Studieretning i dokumentteori som bygger på BA-programmet i dokumentasjonsvitenskap.

· Studieretning i dokumentforvaltning som bygger på bachelorgrad eller tilsvarende i faget som studenten har fordypning i (minimum 90 studiepoeng) .

Studieretning i dokumentteori er disiplinorientert og gir mulighet til fordypning innenfor fagets ulike deler. 

Studieretning i dokumentforvaltning er orientert mot dokumentforvaltningsfeltet og spesielt mot arbeid og ledelse i arkiv, bibliotek og museum, og andre organisasjoner i offentlig og privat virksomhet som har dokumentforvaltningsoppgaver. Dette benevner fakultetet som ”generell bachelorgrad”, og mener med det at søkere med bachelorgrad, uansett faglig fordypning, kan tas opp til denne studieretningen innenfor masterstudiet.
Universitetsdirektørens kommentarer og vurderinger

Universitetsdirektøren har fastslått at fra og med høsten 2005 skal oppretting og godkjenning av nye studieprogram og studieplaner utføres i henhold til de retningslinjer og føringer som er gitt i kvalitetssikringssystemet, nærmere bestemt i kvalitetssikringssystemets del III Prosedyrer og styringsdokumenter/III c Håndbok i studieadministrasjon/Kapittel 6: Studietilbud og studieplaner: prosedyrer og kvalitetssikring for godkjenning, oppretting, nedlegging og endring.

På de fleste områder har fakultetet dokumentert at de har foretatt de vurderinger som har vært nødvendige og dokumentasjon er vedlagt. Det er også positivt at fakultetet vurderer om studieprogram er i samsvar med behov i arbeidslivet, og gjør justeringer i faglig innhold når det synes påkrevd. Universitetsdirektøren vil innstille på at alle endringer og studieretninger godkjennes unntatt mastergradens studieretning innen dokumentforvaltning. Den kan ikke godkjennes i nåværende form fordi den ikke er i samsvar med gjeldende retningslinjer.

I forhold til opptakskravene til studieretning i dokumentforvaltning viser vi til bestemmelsene i Forskrift om krav til mastergrad, § 3 der det heter at ”mastergrad av 120 studiepoengs (2 års) omfang bygger på ett av følgende fullførte utdanningsløp: bachelorgrad, cand.mag.-grad, eller annen grad eller yrkesutdanning av minimum 3 års omfang utdanning som i henhold til § 3-4 i lov om universiteter og høyskoler er godkjent som jevngod med ovennevnte grader eller utdanningsløp. Innenfor ett av de nevnte utdanningsløp må det inngå: fordypning i fag, emne eller emnegruppe av minimum 80 studiepoengs omfang eller integrert yrkesrettet utdanning av minimum 120 studiepoengs omfang innenfor fagområdet for mastergrad.” 

I forslaget til studieplan for mastergrad i dokumentasjonsvitenskap, studieretning i dokumentforvaltning oppgis det at studiet bygger på bachelorgrad eller tilsvarende i faget som studenten har fordypning i (minimum 90 studiepoeng). Men det er, slik det går fram av forskriften, ikke likegyldig hvilken faglig fordypning som kan ligge til grunn for masterstudiet. Den faglige fordypningen må være innenfor fagområdet for mastergraden. (Saksbehandlers understrekning.)

Det er umulig å tenke seg et individuelt tilpasset mastergradsstudium avhengig av hver enkelt students faglige fordypning i bachelor-/cand.mag.-graden. Fakultetet må fastsette hvilken faglig fordypning som kreves fra bachelornivået, og deretter vurdere på nytt det faglige innholdet i studieretning for dokumentforvaltning på masternivået, slik at studiet på masternivået representerer en ytterligere faglig fordypning.

Universitetsdirektøren fremmer på dette grunnlag følgende forslag til

vedtak:

1. Universitetsstyret godkjenner nedlegging av studieretningene dokumentasjonsvitenskap, dokumentutvikling og dokumentinstitusjon: bibliotek i den nåværende bachelorgraden i dokumentasjonsvitenskap fra høsten 2008.

2. Universitetsstyret godkjenner nedlegging av studieretningene dokumentinstitusjon og dokumentutvikling i den nåværende mastergraden i dokumentasjonsvitenskap fra høsten 2007.

3. Universitetsstyret godkjenner studieplanen for bachelorgraden i dokumentasjonsvitenskap og studieplanen for mastergraden i dokumentasjonsvitenskap, studieretning dokumentteori.

4. Universitetsstyret godkjenner ikke studieplanen for mastergrad i dokumentasjonsvitenskap, studieretning dokumentforvaltning.

Opptakskravene til studieretning i dokumentforvaltning må være i henhold til forskriften, og det faglige innholdet for masterstudiet må bearbeides i samsvar med dette.

5. De godkjente studieplanene trer i kraft fra og med høsten 2006.

Tromsø, 03.02.2006

	Jan Larsen
	

	direktør
	

	
	Eirik Liland

	
	forsknings- og studiedirektør


Saksbehandler: Janne Gärtner, førstekonsulent, Forsknings- og studieavdelinga.

1. Søknad fra Det humanistiske fakultet datert 04.01.2006 om godkjenning av endring i studieplan for dokumentasjonsvitenskap, bachelor- og mastergrad. 

2. Vedtak i fakultetsstyret for Det humanistiske fakultet datert 25.01.2006 - Endringer i studieplan for bachelorgrad og mastergrad i dokumentasjonsvitenskap.

